b'\n_START_ARTICLE_\nEritromicin\n_START_SECTION_\nSpekter delovanja\n_START_PARAGRAPH_\nU\xc4\x8dinkovit je proti Grampozitivnim bakterijam, spirohetam in klamidijam, ni pa u\xc4\x8dinkovit proti ve\xc4\x8dini Gramnegativnih bakterij, z izjemo gonokokov (Neisseria gonorrheae) in v manj\xc5\xa1i meri Haemophilus influenzae. Pri oku\xc5\xbebah dihal deluje dobro na netipi\xc4\x8dne organizme, kot so Mycoplasma in Legionella. Odpornost bakterij se lahko pojavi zaradi spremembe vezavnega mesta antibiotika na ribosomu, nadzorovane s plazmidi.\n_START_SECTION_\nMehanizem delovanja\n_START_PARAGRAPH_\nEritromicin inhibira sintezo beljakovin tako, da se ve\xc5\xbee na 50S podenoto bakterijskega ribosoma in prepre\xc4\x8duje translokacijo transportne RNA (tRNA). Delovanje je lahko bodisi baktericidno bodisi bakteriostati\xc4\x8dno, kar je odvisno koncentracije antibiotika in vrste mikroba. Zaradi podobne vezave klindamicina in kloramfenikola lahko te tri u\xc4\x8dinkovine tekmujejo za vezavo, \xc4\x8de se jih aplicira hkrati.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPogoste so motnje prebavil, ki so predvsem neprijetne, vendar niso nevarne. V redkih primerih se lahko pojavi preob\xc4\x8dutljivostna reakcija v obliki ko\xc5\xbenih izpu\xc5\xa1\xc4\x8dajev in vro\xc4\x8dine ter prehodni problemi s sluhom, zelo redko pa zlatenica ob ve\xc4\x8dtedenskem zdravljenju.\n_START_SECTION_\nKemizem\n_START_PARAGRAPH_\nU\xc4\x8dinkovina je sestavljena iz 14-\xc4\x8dlenskega laktonskega obro\xc4\x8da z 10 asimetri\xc4\x8dnimi centri ter dveh sladkorjev, L-kladinoze in D-dezoamina, zaradi \xc4\x8desar je sinteti\xc4\x8dna proizvodnja ote\xc5\xbeena. Eritromicin pridobivajo iz bakterije Saccharopolyspora erythraea, prej znano kot Streptomyces erythraeus.\n_START_SECTION_\nZgodovina\n_START_PARAGRAPH_\nV 50. letih 20. stoletja je farmacevtsko podjetje Eli Lilly and Company kot prvo dalo zdravilo v prodajni obtok, danes pa je znano pod imenom eritromicin etilsukcinat (EES), obi\xc4\x8dajno predpisano predzdravilo. Eritromicin je bil ve\xc4\x8d desetletij edini makrolidni antibiotik v klini\xc4\x8dni uporabi. V dana\xc5\xa1njem \xc4\x8dasu njegovo uporabo izpodrivajo u\xc4\x8dinkovitej\xc5\xa1i makrolidi, kot sta azitromicin in klaritromicin.'